कारटिक दाननि दुर्गा फुजानि हरसे अखा ख्रेब ख्रेब हादों। खांखुवाया सोरांसि समाव गोदो-गोदो सिमां नुदों। गावलायनो ओरैनो लामायाव सोरनिबा रां गलांनाय बानदोल बानदोल मोनदों। आरो मोनसे खोथाबावसो माबा गावहा मानसि हाइथु हाइथाखौ मबाइलाव हगारनानै दुर्गा फुजानि मुङाव लानाय लटारि जाखांनानै सेथि बान्था आथार‘था साखा गोनां गारि सिखारदों। गावहा गारि लायालासे गारिनि बदल रांसो बानदोल-बानदोल लानानै फैदोंलायनो। आरो माबा मोनसे स्किम मावनानै लाख-लाख रां थगायनानै मोनदों। आरो गावनावलायनो ओनसोलनि मानसिफोरा बयबो थाखा फैसा हावलोद लांफैदों। गावनि गोदोनि प्लासटिकनि न‘आ फुरा आर.सि.सि. 5 टाला लुबायनो। न‘नि सोरगिदिं अवाल होबायनो। लोगोसे न‘ गोगोम जानायनि बेसेबा गिदिर एलसियाननि सैमा मासे बायनानै फिबायनो। गोरान गिसि लोंग्राया दाना ब्लेक डग जौ नंआबानो लोंलानो। लोगोसे माहाजोन जानायखाय सेन्ट्रेल मायरं जाग्राया, जोसा ओंखाम नङाबानो खहाबलानो। दिंखिया रुनानै ओंख्रि जाग्राया दाना सानफ्रोमबो खुसुं बेदर, जिनार बेदर, खासेव बेदर नङाबानो ओंखाम खहाबलानो। न‘आव लाल साह लोंनो हायैआ दाना फुं बेलासि मोसौ जारसिनि गायखेर साह लोंआबानो सुखुलानो। आरो गावहा माहाजोन जानानै फिसाजो फिसालाफोरखौ आमेरिकायाव फोरोंहैबायनो। जा मोजां सिमां नुफुथारदों बेस्रा खांखुवाया। अखा जे जे हानाय गोदो-गोदो मोनथारदों। सोरांनानै ओंजों बिसि हाइथु गालदामाया फुंआवनो ओंखाम ओंख्रि संदों। बबेहायबा सेल्प-हेल्पनि मिथिं दंनो। फिसाइखौ रागा दिव-दिव जोंदो थाब सिखारैनि। सोरांथारबाय थेवबो खांखुवाया सिमां नुफुथारदों। बिसिया सना, दख‘ना, स्कुति बायनानै होनो हायैनि रायनायनि थाखाय गावहालायनो स्कुति, दख‘ना, सना गोदान बायनानै लाबोदों। लोगोसे भि.आइ.पि. बागसु बुंजासे रां लानानै गस्ला कट खुनानै बिसिखौ बुंदोंनो। नै बिमा नोंनो बिबाय थानाय गारि सना दख‘ना बायनानै लाबोबाय आं। आरो नों आंखौ रां खामायनो रोंआ बुंयो नैबे बागसुआव बेसेबां लाख रां दं गद्रेसआव दोनहैदो होननानै गोब्रामगासिनो दं खांखुवाया। ओंजों बिसिया दहायनिफ्रायनो खोनासंगासिनो फिसाइनि दुगा-दुगा बुंनाय रावखौ। बिसिया सिमां नुदों ना मादों मिथिया फिसाइ खांखुवाखौ। रागा जोंनानै गाव ओंखाम संनाय बन खानदानि अरखिजों फिसाइनि खुगा दारिआव सावथ्रमनानै बुंबाय- बोरो दावला नोंनि आंनो स्कुटि, सना, दख‘ना गोदान लाबोनाया ? बोरो नोंनि भि.आइ.पि. बागसु बुंजासे लाख-लाख रां लाबोनाया होननानै फिसाइखौ उल्थां-फाल्थां सोबाबायनो। खांखुवाया सिमां मोगथां मोननानै आरो अर खामनायजों आलौनाय मोननानै आयदैलै आंखौ मानो सावखो आयै-आयै बे लाख-लाख रां आंनि खर‘सा गानदु सिंआव दोननाय रांफोरा खामगोन होननानै खरसायाव दांग्रोमला बायबायनो बेस्रा। बिसि हाइथु गालदामाया फिसाइनि बिदि आंगो सांगो जानायाव फिसाइखौ मोदायसो अरबायदां नंनानै गाव फाइखानायाव खिहैनो नागिरनायाव खिथु सुनो बालथिंआव दै लानायजों फिसाइनाव स्राव सारफैबाय। बिसिजों बेबादि गुसु दैजों सारजानानै बागदावनानै आंनि रांफोरा सिगोनलै सयथिबो आंहा लटारिआव मोननायसो माबासो होननानै होख्राव बायनो। बिसिया बिदि बुंनायाव मोदाय अरमारदोंसो नंनानै मा मोनगोन मा मोना जानानै गाव सिथला सिबग्रा हासिबजों फिसाइखौ थु-थु होननानै मुजुला जोबनानै ज्रावया ज्राव होबायनो। होनबासो सुथि मोननानै बिसिखौ बुंबायनो। थोट आंखौ मानो बुखो आंहा रां मोननाय आरो माहाजोन जानायसो सिमां नुदोंमोन । बिसिया फिसाइनि रावआव रागा जोंनानै नोमा नुदोंमोन होन नों, होननानै ब्लद ओंखार लांबाय। थेवबो गोसो मोनस्रा-मोनस्रा खांखुवाया खरसायाव दांग्रोम बावबाय। आयै जोबोर बुरजा रां मोनदोंमोन साननानै।